62024TO0615_RES
Byla T-615/24
Asociación de ciudadanos contra la corrupción y para la defensa del estado de derecho
prieš
Europos ombudsmenę
2025 m. birželio 17 d. Bendrojo Teismo (antroji kolegija) nutartis
„Ieškinys dėl panaikinimo – Ombudsmenės sprendimas nepradėti tyrimo pagal pateiktą skundą – Aktas, dėl kurio negali būti pareikštas ieškinys – Akivaizdus dalinis kompetencijos nebuvimas – Akivaizdus dalinis nepriimtinumas“
Ieškinys dėl panaikinimo – Aktai, dėl kurių galima pareikšti ieškinį – Sąvoka – Aktai, sukeliantys privalomų teisinių padarinių – Europos ombudsmenės sprendimas užbaigti skundo svarstymą ir nepradėti tyrimo – Neįtraukimas
(SESV 228 ir 263 straipsniai; Europos Parlamento reglamento 2021/1163 2–4 straipsniai)
(žr. 9–11 punktus)
Ieškinys dėl neveikimo – Fiziniai ar juridiniai asmenys – Neveikimas, dėl kurio galima pareikšti ieškinį – Europos ombudsmenės sprendimas nepradėti tyrimo pagal pateiktą skundą arba neteikti rekomendacijų – Neįtraukimas
(SESV 265 straipsnio trečia pastraipa)
(žr. 14 punktą)
Santrauka
Gavęs ieškinį dėl panaikinimo, Bendrasis Teismas pirmą kartą nuo 2021 m., kai buvo priimtas naujas Europos ombudsmeno statutas (
1
), pareiškė nuomonę dėl to, ar dėl ombudsmeno sprendimų nepradėti tyrimo pagal pateiktą skundą gali būti pareikštas ieškinys dėl panaikinimo, ir jį atmetė iš dalies dėl akivaizdaus kompetencijos nebuvimo ir iš dalies kaip akivaizdžiai nepriimtiną.
Ieškovė Asociación de ciudadanos contra la corrupción y para la defensa del estado de derecho yra pagal Ispanijos teisę įsteigta asociacija, kurios tikslas – kovoti su korupcija ir ginti teisinės valstybės principą.
2024 m. rugpjūčio 28 d. ši asociacija pateikė ombudsmenei skundą dėl Europos Komisijos. Ombudsmenė 2024 m. rugsėjo 18 d. raštu informavo ieškovę, kad nėra pakankamo pagrindo pradėti tyrimą ir kad skundo nagrinėjimas nutraukiamas. Ieškovės prašymu ombudsmenė 2024 m. rugsėjo 27 d. elektroniniu laišku ir 2024 m. spalio 3 d. raštu priminė savo ankstesnius atsakymus ir atsakė į ieškovės prašymą savo iniciatyva pradėti tyrimą.
Asociacija pareiškė ieškinį dėl minėtame 2024 m. spalio 3 d. ombudsmenės rašte išdėstyto sprendimo panaikinimo.
Bendrojo Teismo vertinimas
Bendrasis Teismas atmetė šį prašymą dėl panaikinimo kaip akivaizdžiai nepriimtiną, nes skundžiamas sprendimas nėra aktas, dėl kurio galima pareikšti ieškinį, kaip tai suprantama pagal SESV 263 straipsnį.
Šiuo klausimu Bendrasis Teismas priminė, kad iš SESV 228 straipsnio ir Reglamento 2021/1163 2–4 straipsnių matyti, kad ombudsmenas nagrinėja skundus, gautus dėl netinkamo administravimo atvejų Europos Sąjungos institucijų ar įstaigų veikloje, ir atlieka, jo nuomone, reikalingus tyrimus (
2
). Konkrečiai kalbant, jis atmeta skundus, nepatenkančius į jo įgaliojimų sritį arba netenkinančius tam tikrų procedūrinių reikalavimų (
3
); nustatęs, kad skundas yra akivaizdžiai nepagrįstas, jis baigia skundo nagrinėjimą ir apie tai informuoja skundo pateikėją (
4
), o kai mano esant reikalinga – gali nuspręsti pradėti tyrimą (
5
). Tokiais atvejais jis kuo anksčiau praneša skundo pateikėjui apie veiksmus, kurių ėmėsi nagrinėdamas skundą, ir gali pasiūlyti skundo pateikėjui ir atitinkamai Europos Sąjungos institucijai, organui, tarnybai ar agentūrai, kaip išspręsti klausimą dėl skunde nurodytos netinkamo administravimo praktikos, o suinteresuotiesiems asmenims pritarus tokiam sprendimui, gali baigti nagrinėti bylą (
6
). Kai atlikęs tyrimą nustato netinkamo administravimo atvejį, ombudsmenas informuoja atitinkamą instituciją, organą, tarnybą ar agentūrą apie tyrimo rezultatus ir tinkamais atvejais pateikia rekomendacijų (
7
). Gavusi pranešimą, atitinkama institucija, organas, tarnyba ar agentūra per tris mėnesius pateikia ombudsmenui išsamią nuomonę (
8
), tuomet ombudsmenas gali užbaigti tyrimą ir atitinkamai institucijai, organui, tarnybai ar agentūrai ir tam tikrais atvejais Europos Parlamentui siųsti pranešimą, kuriame gali pateikti rekomendacijų. Galiausiai ombudsmenas praneša skundo pateikėjui apie tyrimo rezultatus, gautą nuomonę ir visas ataskaitoje pateiktas rekomendacijas (
9
).
Taigi iš minėtų nuostatų matyti, kad ombudsmenas tik nedelsdamas informuoja skundo pateikėją apie veiksmus, kurių buvo imtasi dėl jo skundo, ir, atskleidęs netinkamo administravimo atvejį, kreipiasi į atitinkamą instituciją, organą, tarnybą ar agentūrą, o paskui tiesiog informuoja skundo pateikėją apie tyrimo rezultatus ir atitinkamos institucijos, organo, tarnybos ar agentūros pateiktą nuomonę bei galimas rekomendacijas.
Konkrečiai kalbant, išnagrinėjęs skundą ombudsmenas neturi įgaliojimų imtis privalomų priemonių, o pranešimas, kurį jis siunčia atitinkamai institucijai, organui, tarnybai ar agentūrai, kai aptinka netinkamo administravimo praktiką, savaime nesukelia jokių teisinių padarinių tretiesiems asmenims, kaip tai suprantama pagal SESV 263 straipsnį, ir nėra privalomas atitinkamai institucijai, organui, tarnybai ar agentūrai, kurie, įgyvendindami pagal Sąjungos teisę jiems suteiktus įgaliojimus, gali laisvai nuspręsti dėl tolesnių veiksmų.
Tuo remdamasis Bendrasis Teismas priėjo prie išvados, kad motyvuotas ombudsmenės sprendimas užbaigti skundo svarstymą nutraukiant jo nagrinėjimą, įskaitant tyrimo nepradėjimą, nėra aktas, kurį galima ginčyti pareiškiant ieškinį dėl panaikinimo, nes toks sprendimas nesukelia teisinių padarinių tretiesiems asmenims, kaip tai suprantama pagal SESV 263 straipsnį.
Darydamas prielaidą, kad ieškiniu siekiama, jog nagrinėjant SESV 265 straipsniu grindžiamą ieškinį dėl neveikimo būtų konstatuota, jog ombudsmenė nepradėjo tyrimo ar net nepateikė Komisijai pranešimo ir rekomendacijų, Bendrasis Teismas dėl tų pačių priežasčių konstatavo, kad dėl tokių aktų negali būti reiškiamas ieškinys dėl neveikimo pagal SESV 265 straipsnio trečią pastraipą. Iš tiesų ieškiniu dėl neveikimo siekiama taikyti sankcijas už teisiškai privalomo akto nepriėmimą. Tačiau ombudsmenas nepriima nei skundą pateikusiam asmeniui, nei atitinkamai institucijai, organui, tarnybai ar agentūrai privalomų priemonių.
(
1
)	2021 m. birželio 24 d. Europos Parlamento reglamentas (ES, Euratomas) 2021/1163, kuriuo nustatomos ombudsmeno pareigų atlikimą reglamentuojančios nuostatos ir bendrosios sąlygos (Europos ombudsmeno statutas) ir panaikinamas Sprendimas 94/262/EAPB, EB, Euratomas (OL 253, 2021, p. 1).
(
2
)	SESV 228 straipsnio 1 dalies pirma ir antra pastraipos.
(
3
)	Ombudsmeno statuto 2 straipsnio 4 dalis.
(
4
)	Statuto 2 straipsnio 5 dalis.
(
5
)	Statuto 2 straipsnio 7 dalis ir 3 straipsnio 1 dalis.
(
6
)	Statuto 2 straipsnio 10 dalis.
(
7
)	Statuto 4 straipsnio 1 dalis.
(
8
)	Statuto 4 straipsnio 2 dalis.
(
9
)	Statuto 4 straipsnio 3 dalis.